VARMANPI
ఆస్ట్రేలియా 85 ఆలౌట్‌
హూబార్ట్‌: మూడు టెస్టుల సిరీస్‌లో భాగంగా దక్షిణాఫ్రికాతో శనివారం ఆరంభమైన రెండవ టెస్టులో ఆసీస్‌ పేకమేడలా కుప్పకూలి పోయింది.కాగా మొదటి ఇన్నింగ్స్‌లో భాగంగా తొలి రోజు ఆటలో కేవలం మూడంకెల స్కోరును దాటకుండానే చేతులెత్తేసింది.టాస్‌ గెలిచిన దక్షిణాఫ్రికా ఫీల్డింగ్‌ ఎంచుకోగా బ్యాటింగ్‌కు దిగిన ఆసీస్‌ను సఫారీలు చావు దెబ్బతీశారు.ఓపెనర్లు డేవిడ్‌ వార్నర్‌ 1 పరుగు, బర్న్స్‌ 1 పరుగు చేసి ఆదిలోనే ఘోరంగా విఫలం కాగా,ఆ తరువాత ఉస్మాన్‌ ఖవాజా 4 పరుగులు చేసి మూడవ వికెట్‌గా ఔటయ్యాడు. ఒకవైపు కెప్టెన్‌ స్టీవ్‌ స్మిత్‌ 80 బంతులు ఆడి 5 బౌండరీలతో 48 పరుగులు చేసి నాటౌట్‌గా నిలిచి సఫారీ బౌలర్లను నిలువరించే ప్రయత్నం చేసినా మిగతా ఆటగాళ్లు వరుస పెట్టి క్యూ కట్టారు.దీంతో ఆసీస్‌ తన తొలి ఇన్నింగ్స్‌లో 85 పరుగులకు ఆలౌటైంది.ఆసీస్‌ ఆటగాళ్లలో తొమ్మిది మంది సింగిల్‌ డిజిట్‌కే పరిమితం కావడం ఆ జట్టును తీవ్రంగా నిరాశపరిచింది.దక్షిణాఫ్రికాపై ఆసీస్‌కు ఇదే అత్యల్ప స్కోరు.దక్షిణాఫ్రికా బౌలర్లలో ఫిలిండర్‌ అయిదు వికెట్లతో ఆసీస్‌ పతనాన్ని శాసించగా,అబౌట్‌ మూడు వికెట్లు సాధించాడు.రబడాకు ఒక వికెట్‌ దక్కింది. ఆ తరువాత తొలి ఇన్నింగ్స్‌ ఆరంభించిన దక్షిణాఫ్రికా ఆట ముగిసే సమయానికి అయిదు వికెట్ల నష్టానికి 171 పరుగులు చేసింది.కాగా కుక్‌ 23 పరుగులు,ఎల్గర్‌ 17 పరుగులు,హాసీమ్‌ ఆమ్లా 47 పరుగులు,డుమినీ 1 పరుగు,డుప్లెసిస్‌ 7 పరుగులు చేసి పెవిలియన్‌కు చేరారు. బావుమా 38 పరుగులతో,డీకాక్‌ 28 పరుగులతో క్రీజులో ఉన్నారు.ఇప్పటికే దక్షిణాఫ్రికా తొలి టెస్టులో గెలిచి 1-0 ఆధిక్యంలో ఉన్న సంగతి తెలిసిందే.